J2主持文頌男透露唔覆私訊竟被鬧 無奈表示:病後由感謝變咗服務大家
文頌男無奈表示唔覆DM被鬧
雖然在病痛的折磨下,文頌男仍然努力更新社交平台,更會透過直播與粉絲互動。不過文頌男透露,由於身體狀況限制,無法回覆所有粉絲的私訊,Koba的全文如下:
「自從我病咗之後,好似由感謝大家,變咗服務大家。
我收到源源不絕嘅DM。每個人都希望我回覆佢,我唔回覆佢嘅話甚至喺我直播上面鬧我。我知大家都好想同我做朋友,而其實我都好歡迎同大家做朋友,我都嘗試盡量回應晒大家嘅DM,尤其一啲有用嘅資訊,我係好感謝大家提供畀我。奈何實在太多太多嘅訊息,我實在冇辦法回復得晒,尤其是最近呢排每日都痛,根本分散唔到注意力去回覆大量嘅訊息,喺到同大家講句唔好意思,我知道大家都好熱心好關注,我已經收到大家嘅心意。我當然好歡迎大家發訊息畀我,但我未必可以回覆得晒,而儘管我未必可以及時回覆,我都會盡量睇晒大家嘅DM。
大家畀咗無數咁多、唔同嘅建議我。有啲人又話某啲嘢唔好食,有啲人又話某啲嘢應該食。我食親啲咩都話唔應該食,好似就嚟冇嘢係可以食,就嚟係咩都唔食得。咁我到底應該食啲乜嘢呢?大家建議我食素、戒呢樣戒嗰樣,我都只能夠盡量執行,同我屋企人講聲不如煮呢啲啦。
最後,我真係好感謝大家對我嘅熱心同關心,除咗收到你哋嘅捐款之外,仲有一啲膳食補充劑去幫助控制我嘅病情,冇你哋嘅支持我未必可以走到嚟而家呢一步,我對於以上種種嘅支持同關懷表示感激,多謝大家!同時都希望大家可以畀多啲空間我,體諒一下我。同病魔搏鬥係好辛苦、好困難嘅一件事情,希望大家繼續幫我集氣,打倒呢個大魔王!」
網民留言力撐文頌男
對於文頌男無辜被鬧一事,不少網民都留言力撐文頌男:「啲人唔使理咁多啦,最緊要顧好自己身體,希望你有奇蹟,祝你早日康復」、「網上怪人就無視佢地啦,講出來都無人會幫佢地。」、「請你繼續加油!專注自己養病,不用理會別人任何的要求,他們不會知道落藥後身心嘅攰係點樣。要身體有能量,期盼有希望就會有機會成功!祝福你!」、「可能啲人太關心你, 過度緊張, 你感覺變咗鬧, 咁樣諗會唔會舒服啲? 自己要錫自己, 愛自己, 清閒時就睇訊息及覆(隨喜)休息之餘要堅持散步, 祝你早日康復, 撐住!」
J2節目主持文頌男化療無效 揭一個壞消息:活得冇尊嚴
J2節目《不正常愛情研究所》的主持文頌男(Koba),去年12月在社交平台透露因患上癌症(尤文氏肉瘤,Ewing's Sarcoma),早前全面停工接受治療。早前更在《不正常愛情研究所》復工,表示「拍到眼濕濕,希望有機會再喺電視同大家見面」。文頌男昨日(27日)發文,透露一個壞消息,直言「我好唔想離開你哋」。
文頌男化療無效:腫瘤仲變大咗少少
文頌男早前復工亮相節目,直言「拍到眼濕濕」。文頌男帖文內容:「經歷咗第一階段嘅治療,做咗五次嘅化療,但係治療無效。照咗磁力共振,發現個腫瘤唔單止冇縮細,仲變大咗少少。喺呢個時間點,我想分享少少自己嘅真實想法同感受。做咗五次化療,每一次都好似經歷生死,肉體上好難受好辛苦,而且所有毛髮都甩晒,個樣好似妖怪咁,到後期仲開始痛返。」
文頌男擔心離死亡又近一步
文頌男形容心情跌咗落深淵,擔心距離死亡又近一步,更怕死得好痛苦,「我真係覺得好無奈,好似咁辛苦但係完全冇意義。另一方面,到真正聽到醫生話:「個治療冇乜效果、個腫瘤仲要大咗少少,最後一次化療都唔好做喇,準備做電療啦。」嘅時候,我心情喺嗰刻好似跌咗落深淵。同時,我真係好驚,感覺距離死亡又近咗一步,而且可能唔係死咁簡單,係會死得好痛苦,因為我嘅下肢 、盤骨附近嘅位置係越嚟越痛,痛到開始連嗎啡都冇辦法舒緩到,身體仲會不自覺抽搐,有啲身體部位已經變得麻木,排泄方面都開始出現好多問題(呢部分太羞恥都唔想講太多),
文頌男:我活得好冇尊嚴
「我開始有種感覺係「我活得好冇尊嚴」,因為行動不便、痛,每日都係喺屋企對住四埲牆,幾乎零社交、零工作,每日都活得好似好無意義咁。我成日都好驚,我真係好驚,好驚,好驚可能臨死前會半身不遂、全身插滿喉管、無時無刻都伴隨住巨大嘅痛楚、意識唔清醒又表達唔到自己。」
文頌男:其實根本唔知可以點放棄
文頌男更指其實根本唔知可以點放棄。「捱咗咁耐、咁辛苦、無一刻可以放鬆,有時唔知為咗乜嘢。我咁大個人,都未活得輕鬆過。由細到大都遇到唔同難關同挑戰,就算每次嘅挑戰都越嚟越困難,但我都靠自己一一跨越過,但個天就好似好想我死咁,唔肯放過我,唔想畀我輕鬆。喺我以為終於生活可以穩定啲嘅時候,又畀咗呢一個難關我,而今次我覺得我真係控制唔到,冇辦法靠自己去解決。」
「就算我想放棄,但其實根本唔知可以點放棄。我未死嘅話,我只能夠選擇堅持。依家我每日都痛、非常痛,無一刻唔痛,每日度日如年,我唔知幾時可以開始電療、幾時先可以舒緩到我嘅痛楚,我只係盼望可以快啲唔痛。我真係覺得好攰、好攰、真係好攰。」
網民紛紛留言鼓勵
他透露這段時間學懂活在當下:「我仍然好熱愛我嘅拍攝、演出工作。好希望有一日可以康復、行動自如,可以繼續返呢啲工作。我愛你哋,我好唔想離開你哋。」
文章一出,不少網民留言鼓勵文頌男。文頌男亦有回覆:「我一路睇一路喊,覺得好感動。真係好多謝大家嘅鼓勵,我估唔到咁多人都愛我、支持我。」